Document ID: 31988R1991

*****
ΚΑΝΟΝΙΣΜΟΣ (ΕΟΚ) αριθ. 1991/88 ΤΟΥ ΣΥΜΒΟΥΛΙΟΥ
της 30ής Ιουνίου 1988
για τροποποίηση του κανονισμού (ΕΟΚ) αριθ. 3568/83 περί καθορισμού των κομίστρων για τις οδικές εμπορευματικές μεταφορές μεταξύ των κρατών μελών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 75,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι ο καθορισμός των κομίστρων και των σχετικών όρων στον τομέα των οδικών εμπορευματικών μεταφορών μεταξύ των κρατών μελών διέπεται προς το παρόν από τον κανονισμό (ΕΟΚ) αριθ. 3568/83 του Συμβουλίου της 1ης Δεκεμβρίου 1983 περί του καθορισμού των κομίστρων για τις οδικές εμπορευματικές μεταφορές μεταξύ των κρατών μελών (4)·
ότι, βάσει του άρθρου 20, ο εν λόγω κανονισμός παύει να ισχύει στις 31 Δεκεμβρίου 1988 και ότι, κατά συνέπεια, το Συμβούλιο πρέπει να αποφασίσει, για το μελλοντικό καθεστώς που θα ισχύει για τα κόμιστρα και τους όρους των εν λόγω μεταφορών·
ότι η οργάνωση της αγοράς των οδικών εμπορευματικών μεταφορών βρίσκεται στο στάδιο της πλήρους εξέλιξης·
ότι, για να εξασφαλιστεί η συνέχεια της κοινοτικής πολιτικής στον τομέα των κομίστρων, θα πρέπει να παραταθεί μέχρι τις 31 Δεκεμβρίου 1989, η διάρκεια ισχύος του κανονισμού (ΕΟΚ) αριθ. 3568/83· ότι, επομένως, η λήξη της προβλεπόμενης προθεσμίας εντός της οποίας πρέπει να αποφασίσει το Συμβούλιο σχετικά με το μελλοντικό καθεστώς που θα διέπει τους όρους και τις τιμές των εν λόγω μεταφορών, πρέπει να μετατεθεί στις 31 Δεκεμβρίου 1988,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3568/83 τροποποιείται ως ακολούθως:
1. Στο άρθρο 20 δεύτερο εδάφιο, η ημερομηνία «31 Δεκεμβρίου 1988» αντικαθίσταται από την ημερομηνία «31 Δεκεμβρίου 1989».
2. Στο άρθρο 20 τρίτο εδάφιο, η ημερομηνία «31 Δεκεμβρίου 1987 » αντικαθίσταται από την ημερομηνία «31 Δεκεμβρίου 1988».
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 30 Ιουνίου 1988.

Labels: 8
2